**ELŐTERJESZTÉS**

**Körmend Város Önkormányzata Képviselő-testületének 2024. április 25-i ülésére**

**Tárgy:** a Körmendi Kölcsey Ferenc Gimnázium alapító okirat módosításának véleményezése

Tisztelt Képviselő-testület!

A Szombathelyi Tankerületi Központ arról tájékoztatta az Önkormányzatot, hogy a fenntartásában működő Körmendi Kölcsey Ferenc Gimnázium alapdokumentumának módosítása vált szükségessé. A nemzeti köznevelésről szóló 2011. évi CXC. törvény 83.§ (3) – (4) bekezdései értelmében az átszervezéssel kapcsolatos döntés meghozatala előtt be kell szerezni a vagyonkezelésben lévő ingatlan tulajdonos önkormányzatának véleményét is.

A fentiekre tekintettel a Tankerületi Központ az Önkormányzat véleményét kéri a következő – a körmendi gimnáziumot érintő – módosítás kapcsán:

A fenntartó a Körmendi Kölcsey Ferenc Gimnázium esetében a többi gyermekkel, tanulóval együtt nevelhető, oktatható sajátos nevelési igényű gyermekek, tanulók felvehető maximális létszámát szeretné 10 főről 15 főre emelni, amely miatt az intézmény alapító okiratának módosítása szükséges.

Tekintettel arra, hogy a módosítás szakmai jellegű, melyben kompetenciával a fenntartó rendelkezik, javaslom az alapdokumentum módosításának támogatását.

Kérem a Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete megismerte a Szombathelyi Tankerületi Központ által előterjesztett, a Körmendi Kölcsey Ferenc Gimnázium alapító okiratának módosítására irányuló javaslatot, és azzal szemben kifogást nem emel, azt elfogadja.

Körmend, 2024. április 10.

**Bebes István**

**polgármester**